Helsingissä, 3.8.2010

Oikeusministeriölle

Viitaten lausuntopyyntöönne 2.6.2010 Dnro OM 17/41/2009 

Asia: SLL:n lausunto törkeästä metsästysrikoksesta

Suomen luonnonsuojeluliitto kiittää lausuntopyynnöstä ja toteaa aiheesta seuraavaa.

Työryhmä on ollut tarpeellinen. Sen esitykset ovat kannatettavia ja selkeitä. Viime vuosien laiton metsästys on osoittanut, että Suomen lakiin olisi pikaisesti saatava törkeän metsästysrikoksen käsite. Vastaava käsite on käytössä monissa muissa Pohjoismaissa, kuten Ruotsissa.

Tällä hetkellä kiinni jäämisen riski on olemattoman pieni. Lisäksi tarkoituksenmukaisesta metsästysrikoksesta saatava hyöty on usein suurempi kuin siitä mahdollisesti saatava rangaistus. Näin on esimerkiksi ammattimaisen hirven salapyynnin ja karhun laittoman tappamisen osalta. 

Etenkin suurpetojen osalta laiton metsästys saattaa vaarantaa lajin kannan Suomessa. Lakimuutos on lainsäätäjältä selvä signaali että luonnon monimuotoisuuden tarkoituksenmukainen heikentäminen on erityisen tuomittava teko.

Myös erityisen raakuuden ja rikoksen toistuvuuden huomioiminen laissa on kiitettävää. Metsästyslaki lähtee siitä, että eläimelle ei aiheuteta tarpeetonta kärsimystä. 

Esitys tehostaa metsästysrikosten tutkintaa, kun poliisi saa laajemmat tutkintavaltuudet. Tämä osaltaan tulee ehkäisemään metsästysrikoksia kiinnijäämisriskin kasvaessa. 

Suomen luonnonsuojeluliitto ry.

Eero Yrjö-Koskinen
toiminnanjohtaja 

Lisätietoja:

- luonnonsuojeluasiantuntija Tapani Veistola, puh: 0400-615530, s-posti: tapani.veistola@sll.fi